Óttast er að aukin harka færist í mótmælin í Mjanmar eftir að ung kona sem særðist í mótmælum á dögunum lést af sárum sínum í morgun.
Búist er við að mótmæli færist enn í aukana í Mjanmar eftir að ung kona, sem særðist í mótmælum í höfuðborginni Naypyidaw fyrir tíu dögum, lést af sárum sínum í morgun.
Mya Thwate Thwate Khaing er fyrst til að láta lífið í mótmælum gegn herforingjastjórninni, sem hrifsaði völdin í Mjanmar í byrjun mánaðarins. Öryggissveitir héldu að mestu að sér höndum fyrst eftir að mótmæli hófust, en 9. þessa mánaðar skutu þær gúmmíkúlum að mótmælendum í höfuðborginni og fékk þá Mya Thwate Thwate Khaing, sem varð tvítug í síðustu viku, skot í höfuðið og komst aldrei til meðvitundar. Haft hefur verið eftir læknum að tveir mótmælendur hafi verið fluttir þungt haldnir með skotsár á sjúkrahús í Naypyidaw umræddan dag. Atburðurinn var fordæmdur víða um heim og háværar kröfur eru um að framganga öryggissveita verði rannsökuð. Mannréttindasamtökin Amnesty International, sem skoðað hafa myndbönd frá atburðunum 9. febrúar, segja að öryggissveitir hafi ekki sýnt neina virðingu fyrir lífi eða öryggi fólks í aðgerðum sínum þennan dag. Ástandið í Mjanmar var rætt á fundi utanríkisráðherra Bandaríkjanna, Japans, Indlands og Ástralíu í gær og hvöttu ráðherrarnir til endurreisnar lýðræðis í Mjanmar.